Ameba Teatre presenta ‘El día de Ramiro’, un nou espectacle gratuït en el’Antic Mercat
2025-07-24

Després del pas de ‘El jorobado’ per la Plaça de Els Furs, les sessions de teatre familiar tornen a Burjassot i novament un escenari a l’aire lliure es desplaçarà fins a l’Antic Mercat, l’últim cap de setmana d’octubre. Serà allí quan diumenge que ve 27 d’octubre, a les 12 h, la companyia valenciana Ameba Teatre presente El día de Ramiro, un espectacle de lliure accés i per a públic familiar.

L’espectacle, gratuït, presenta a Ramiro, un saltamartí tan maldestre com indecís i divertit. Un matí, Ramiro decideix eixir de la seua caixa i emprendre un viatge que durarà només un dia però que tancarà múltiples aventures. Es tracta d’un xou familiar on la narració, els titelles amb objectes, el clown i la música en directe, es combinen per a contar la història d’aquest viatge cap a un món en miniatura eixit d’una gran caixa.

L’origen d’Ameba Teatre es remunta a l’any 2010 sota el nom de Col·lectiu Ameba, constituïda inicialment com un grup amb especial interés a conjuminar l’acció de carrer amb diferents iniciatives socials. A partir de 2017, es consolida com a Ameba Teatre, sota la direcció d’Ana González (València) i Luciano Murabito (l’Argentina). Des de llavors, llauren el seu camí fent del teatre de carrer i del clown el seu mitjà d’investigació i expressió. Segons expliquen, s’acuren diàriament per aconseguir espectacles de qualitat professional i artesanal a parts iguals, plagats d’absurd, poesia, tendresa i estupidesa, sempre posant “l’astúcia de l’ameba al servei del teatre”.

Aquesta peça de teatre infantil en clau de clown es completa amb un dossier que la companyia facilita en la seua pàgina web per a ampliar amb divertides activitats l’experiència teatral.